AARHUS: De sidste par år har der stået "Illums Bolighus" med store, sorte bogstaver på den gamle hvide bygning på Lille Torv, men fra 1. december er det slut. Der bliver skiltet nemlig pillet ned og erstattet med et nyt med titlen "Paustian".

Den nye butiks udvalg kommer ifølge administrerende direktør Susie Kristensen til at fokusere på bæredygtigt design, som kombineres med klassiske og skandinaviske varer. Det bliver derfor et sortiment, der kommer til at være endnu større end det, butikken under Illums-navnet i dag kan byde på.

- Med det nye samarbejde får vi fra 1. december mulighed for at præge butikken endnu mere og gøre os endnu mere interessante for vores publikum på Lille Torv. Nu har vi fra 1. december indgået en franchise aftale med Paustian, der har både de nordiske brands, men samtidig flere nye internationale brands sammenlignet med Illum Bolighus, og det ser vi meget frem til, siger Susie Kristensen.

Også hos Paustian er de begejstrede for det kommende samarbejde med butikken på Lille Torv, hvor Paustians salg til privatkunder bliver flyttet over.

- Det passer virkelig godt ind i vores ambitiøse udvikling af Paustian brandet, hvor respekt for historien suppleres med nyt, der skal gøre det endnu mere vedkommende, overraskende og tilgængeligt for kunderne at besøge os. Og så er det jo en helt fantastisk ejendom og beliggenhed i Aarhus, der både giver os mere fysisk plads og danner en smuk, historisk ramme om Paustian her i byen, siger Frantz Longhi, der er direktør og medejer af Paustian A/S.